
asupra propunerii legislative privind educaţia tinerilor supradotaţi, capabili de performanţă înaltă

(Pl.x 128/2006)


1. În conformitate cu prevederile art. 95 din Regulamentul Camerei Deputaţilor, republicat, cu adresa nr.PL.X.128/27 martie 2006, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind educaţia tinerilor supradotaţi, capabili de performanţă înaltă (Pl.x 128/2006).

La întocmirea raportului Comisia a avut în vedere avizele primite de la Comisia pentru egalitatea de şanse între femei şi bărbaţi, Comisia juridică, de disciplină şi imunităţi, avizul Consiliului Legislativ,  precum şi Punctul de vedere al Guvernului. 

  Propunerea legislativă creează un cadrul adecvat nevoilor actuale de descoperire, afirmare şi instruire diferenţiată, reglementând constituirea traseelor curriculare diferenţiate pentru tinerii supradotaţi, capabili de performanţă înaltă în centre specializate, publice sau private, şcoli de weekend, şcoli de vară, programe de învăţământ. Pe plan internaţional există instituţii care reglementează modalitatea de educare a tinerilor supradotaţi. Este necesar ca şi în România să creăm un cadrul legislativ adecvat nevoilor tinerilor supradotaţi, capabili de performanţe înalte.

2. În raport de obiectul şi conţinutul lor, propunerea legislativă  face parte din categoria legilor organice.

3. La lucrările Comisiei au fost prezenţi un număr de 17 deputaţi, din totalul de 27 membri ai Comisiei. La dezbaterea proiectului de lege au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: domnul deputat Bogdan Pascu, iniţiator; domnul Dumitru Miron – secretar de stat, Ministerul Educaţiei şi Cercetării. 

4. Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este prima Cameră sesizată. 

În urma dezbaterii, în şedinţa din 12 aprilie 2006, cu 10 voturi pentru respingere, 7 voturi împotriva respingerii,  Comisia propune respingerea  propunerii  legislative, din următoarele motive:

- Legea învăţământului nr. 84/1995, republicată, cu modificările şi completările ulterioare, la art.10 alin. (4) şi la art. 141 lit. k) prevede că Ministerul Educaţiei şi Cercetării poate aproba organizarea de unităţi de învăţământ sau de clase pentru elevii capabili de performanţe înalte, asigurând totodată şi cadrul organizatoric pentru selectarea şi pregătirea acestora;

- Hotărârea Guvernului nr.34/2003 privind înfiinţarea Centrului Naţional de Excelenţă are ca scop identificarea, pregătirea, stimularea şi valorificarea potenţialului tinerilor capabili de performanţe;

- propunerea legislativă creează discriminări pozitive pentru o anumită categorie de tineri - tinerii supradotaţi, capabili de performanţă înaltă.

